Polisie geloof ná hul vermiste 2-jarige opspoorAo. Jacques Meyer met Mfundo in sy arms (Foto: Claudine Senekal/Ladysmith Herald via Tabloid Newspapers) ŉ Foto van ŉ KwaZulu-Natalse polisieman wat met ŉ tweejarige dogtertjie in sy arms loop nadat sy twee dae ná haar verdwyning op die piek van ŉ berg in die Emmuas-omgewing buite Bergville in dié provinsie opgespoor is, roer die hartsnare van honderde sosialemediagebruikers. Dít kom nadat groot kommer geheers het oor die veiligheid van Mfundo Mkhwanazi wat op 27 Junie spoorloos buite haar ouerhuis verdwyn het. Lt.kol. Thulani Zwane, woordvoerder van die polisie, vertel aan Maroela Media Mkhwanazi se ouers was op die dag van haar verdwyning in en om die huis besig en het glo eers Woensdagaand (27 Junie) teen skemer besef dat hul dogtertjie vermis is. Zwane sê die tweejarige se ouers het na bewering die hele nag na haar gesoek voordat hulle die volgende dag die hulp van soek-en-reddingspanne ingeroep het. Adjudant-offisiere Jacques Meyer en Karl Gouws van die polisie se honde-eenheid op Ladysmith, en Fred Halgreen van die Okhahlamba-soek-en-reddingspan, het dié soektog gelei. Halgreen het Dinsdag aan Maroela Media gesê die Okhahlamba soek-en-reddingspan is eers die dag ná die tweejarige se verdwyning deur ŉ munisipale raadslid in die distrik ontbied. “Ons reddingspanne, waarvan daar 12 beamptes deel was, het saam met lede van die polisie se honde-eenheid tot laat Donderdagaand na haar gesoek, maar die soektog afgelas weens die sigbaarheid. “Ons het onderneem om die soektog die volgende oggend vroeg te hervat, en nog mense het by ons aangesluit. Teen Vrydagoggend was ons sowat 70 mense wat na die kind gesoek het,” vertel hy. Halgreen sê ŉ gemeenskapslid, wat gehelp het met die soektog, het Mkhwanazi op die piek van ŉ berg in die Emmuas-omgewing opgespoor en onmiddellik die ondersoekspanne na die toneel ontbied. Hy sê die polisie het onmiddellik bevraagteken hoe ŉ tweejarige bo-op die berg sou kon kom én boonop twee nagte in die snerpende koue, waar temperature dikwels onder vriespunt daal, kan oorleef. Mfundo met haar ma herenig (Foto: Claudine Senekal/Ladysmith Herald via Tabloid Newspapers) “Ons vermoed beslis gemene spel. Daar is geen manier dat sy alleen op die berg sou kon kom nie. In die 13 jaar wat ek deel is van die Okhahlamba-soek-en-reddingspan was daar nog nooit ŉ kind van hierdie ouderdom wat in sulke omstandighede oorleef het nie,” sê Halgreen. Zwane sê op navraag die polisie ondersoek wel die voorval en sal ná die ondersoek kan vasstel of die tweejarige verdwyn het weens nalatigheid of gemene spel. Hy sê die polisie sal dan dienooreenkomstig optree. Intussen is sosialemediagebruikers vol lof vir die polisie en soek-en-reddingspanne se flink pogings om Mkhwanazi op te spoor. “Julle is ons helde,” het Chrezane Petersen op ŉ foto van Meyer met Mkhwanazi in sy arms gereageer. “Sjoe! Jacques en Freddie – julle is altyd toegewyd in julle werk. Julle ouens maak ons ongelooflik trots. Ek salueer jou,” het Michelle Nieuwoudt op Facebook geskryf. “Dis voorwaar ŉ besondere foto,” het Delene Wilson laat hoor. “Welgedaan! Hierdie storie maak werklik my hart warm,” het Tessa Geere geskryf. Die foto’s word geplaas met vergunning van die Ladysmith Herald en Tabloid Newspapers. Ao. Jacques Meyer met Mfundo in sy arms (Foto: Claudine Senekal/Ladysmith Herald via Tabloid Newspapers)